## El Consell valida la contractació d’emergència de la reposició del subministrament elèctric a l’interior de les vivendes afectades per la riuada

*** L’import del contracte és de 843.931,44 euros**

El Consell ha pres nota del contracte d’emergència de la Conselleria d’Innovació, Indústria, Comerç i Turisme amb la Federació Empresarial Metal·lúrgica Valenciana (FEMEVAL) per a la reposició del subministrament elèctric a l’interior de les vivendes afectades per la riuada.

L’objectiu d’esta contractació, l’import de la qual és de 843.931,44 euros (IVA inclòs), ha sigut garantir el restabliment de la llum amb la màxima celeritat i en condicions de seguretat, a través de l’enviament de brigades per a revisar les instal·lacions elèctriques d’enllaç i comprovar els quadros elèctrics en els edificis i les vivendes que van resultar danyats per les inundacions.

Així mateix, els treballs han inclòs xicotetes reparacions, que poden incloure canvis de fusibles, i que possibiliten tant el restabliment de la llum com la garantia que la instal·lació elèctrica reunix les condicions de seguretat necessàries.

Cal assenyalar que, una vegada reconstruïda la xarxa de transport i distribució elèctrica afectades, i représ el subministrament, hi ha instal·lacions elèctriques interiors en edificis i en vivendes que seguixen afectades, per la qual cosa és necessari l’actuació d’empreses instal·ladores de baixa tensió per a reparar-les i posar-les en servici.

Per això, les labors de la Generalitat s’han centrat en la detecció i el mapatge dels comptadors i els quadros elèctrics danyats a conseqüència de les inundacions i l’articulació de les mesures més eficients per a revisar-los, sanejar-los i reparar-los.

Fecha: 30/12/2024